google/wiki40b huggingface dataset:
Norio Yoshimizu

Japans herrelandslag

Norio Yoshimizu spilte 4 landskamper for Japans herrelandslag.
Botou

Botou (kinesisk: 泊头; pinyin: Bótóu) er en kinesisk by og byfylke i provinsen Hebei i det nordlige Kina, i byprefekturet Cangzhou. Befolkningen anslås (2000) til 550 888. 
Arealet er 977 km²; det tilsier en befolkningstetthet på 563,9 pr km². Over en tredjedel av befolkningen er huikinesere, det vil si av den kinesiske muslimske folkeminoritet.
Et eldre navn på byen er Bozhen.
Den kinesiske kommunistiske politikeren Jia Qinglin ble født her.

Kulturminner

Moskéen i Botou (Botou qingzhensi) er en severdighet som er oppført på Folkerepublikken Kinas liste over kulturminnesmerker.

Samferdsel

Kinas riksveier 104 og 105 løper også gjennom Botou. Den begynner i Beijing, løper sørover og deler seg etter Dezhou. Riksvei 104 fortsetter da til Jinan, Xuzhou, Nanjing, Hangzhou, Wenzhou og ender opp i Fuzhou, mens 105 løper til Jining, Shangqiu, Jiujiang, Nanchang og Guangzhou, og ender opp i Zhuhai.
Finnsnesvannet

Finnsnesvannet er et lite vann (ca. 15 dekar) midt i Finnsnes. Sammen med Arvid Hanssens plass er vannet Lenvik kommunes tusenårssted. Vannet er kjent for de små flytende husene som settes ut hver sommer. Det er en fontene i vannet. I tilknytning til Finnsnesvannet ligger en utescene. I mørketiden tennes dessuten hvert år «Adventsparken», en lysdekorasjon som strekker mellom trærne i parken rundt vannet.
Bois de Vincennes

Bois de Vincennes er en park i engelsk landskapsstil øst i Paris. Parken har navn etter den nærliggende kommunen Vincennes.
Både Bois de Vincennes og Bois de Boulogne blir ofte ansett for å ikke være en del av Paris, siden de består av ubebodd offentlig eid areal. Rent administrativt er parken en del av 12. arrondissement i Paris.
Parken har et areal på 9,947 km², som er nesten tre ganger større enn Central Park i New York, og fire ganger større enn Hyde Park i London.

Historie

Opprinnelig var det jaktmarker for de franske kongene, men ble et militært øvingsfelt etter den franske revolusjon. Den ble gjort om til en offentlig park av Napoleon III i 1860.
Under Sommer-OL 1900, ble bueskytingskonkurransen avholdt her.
Bois de Vincennes ble offisielt overtatt av Paris i 1929 og ble innlemmet i det 12. arrondissement.
Kurt Maetzig

Liv og verk

Kurt Maetzig var sønn av Robert Maetzig og Marie, født Lyon. Faren drev filmkopifirmaet FEKA, og Kurt Maetzig fikk tidlig kjennskap til filmproduksjon. Han tok sin Abitur i 1930 og studerte kjemi, ingeniørvitenskap og økonomi ved Technische Hochschule München og sosiologi, psykologi og jus ved Sorbonne-universitetet i Paris. I 1935 begynte han å lage animerte reklamefilmer og tok doktorgraden i München med avhandlingen Das Rechnungswesen einer Film-Kopieranstalt.
På grunn av hans mors jødiske avstamning – moren begikk senere selvmord – fikk han fra 1937 ikke arbeide med film. Maetzig drev et fotokjemisk laboratorium i Berlin og holdt foredrag om filmteknikk. I 1944 gikk han inn i det forbudte partiet KPD (Tysklands kommunistiske parti).
Etter andre verdenskrig deltok han i oppbygningen av filmindustrien i den sovjetiske okkupasjonssonen, det senere DDR, og hørte til medgrunnleggerne av DEFA. Han var første leder for DEFAs ukerevy Der Augenzeuge. Han gikk inn for fornyelse av filmkunsten, og et høydepunkt i hans daværende arbeid var den anerkjente filmen Ehe im Schatten, etter en novelle av Hans Schweikart.
I 1949 deltok han på filmfestivalen i Cannes med filmen Die Buntkarierten.
Maetzig fikk fikk DDRs nasjonalpris seks ganger. I 1950 ble han medlem av Deutsche Akademie der Künste og i 1955 ble han professor i filmregi og direktør for Deutsche Hochschule für Filmkunst Potsdam-Babelsberg (frem til 1964) og 1956 ble han formann for foreningen av filmklubber i DDR.
Hans film Das Kaninchen bin ich (1965), etter en roman av Manfred Bieler, fikk visningsforbud. Maetzig forholdt seg likevel regimekonform i resten av sitt virke. Han ble i 1973 president for det sentrale utvalget for filmklubbet i DDRs kulturministerium. I 1981 mottok han Stern der Völkerfreundschaft og 1986 Vaterländischer Verdienstorden.
Maetzig var gift fire ganger og hadde tre barn.
Randy Crawford

Biografi

Hun ble født som Veronica Crawford i Macon i Georgia, og hennes karriere begynte med en rekke klubbengasjementer omkring 1970. Da hun snart kom til å synge med kjente navn som George Benson og Cannonball Adderley i New York, ble det fart i karrieren. Opp gjennom 1970-årene ble det derutover til opptredener med musikere som Al Jarreau, Johnny Bristol og Quincy Jones, som befant seg innenfor jazzen eller i grenselandet mellom jazz og R&B. Hun fikk utgitt sitt første album, Everything Must Change, i 1976, men det ble samarbeidet med jazzgruppen The Crusaders som gav henne et gjennombrudd. Hun medvirket på deres album Street Life, og det funkpregede tittelnummeret med Crawford i den vokale forgrunnen ble en stor hit i en rekke land.
Det ble begynnelsen på hennes glansperiode, og det etterfølgende album Now We May Begin inkluderte «One Day I'll Fly Away», som nådde helt til topps flere steder i Europa. Etterfølgende album som Secret Combination, Wind Song, Abstract Emotions og Rich and Poor ble likeledes store suksesser for Crawford. Hun ble blant annet kjent for fine fortolkninger av standardnumre som «Rainy Night in Georgia» og John Lennon-sanger som «Give Peace a Chance» og «Imagine». Også balladen «Almaz» ble en stor hit for henne.
I 1990-årene vendte hun fra det mere pop-pregede repertoar tilbake til sine jazz- og soulrøtter med albumet Naked and True. På 2000-tallet har hun blant annet spilt sammen med Joe Sample fra det opprinnelige The Crusaders.
Tertit von Hanno Aasland

Slekt

Tertit von Hanno Aasland var oldebarn til arkitekten Wilhelm von Hanno (1826–1882). Hennes mor var skuespilleren Lillemor von Hanno (f. Selmer, 1900–1984), faren var tegner og teatermann Otto Friedrich Wilhelm von Hanno (1891–1956). Tertit var gift med Lasse Aasland (1926–2001. De fikk tre sønner Morten von Hanno Aasland (f. 1955) diplomat og ambassadør, Marius Aasland von Hanno 
(f. 1958), flyver, og Michael Aasland (f. 1964), skipsingeniør.
Se Selmer (slekt) for morssiden og von Hanno for farssiden
Meet The Playmates

Meet The Playmates er et studioalbum utgitt av den norske jentegruppa The Playmates.
Albumet ble utgitt som LP i 1975 på Philips Records, med katalognummer 9114 004. Albumet er en samling av rockelåter. Fotograf var Arnes Foto, produsent var Arnt Pettersen. Albumet ble innspilt i Arctic Studios i Trondheim
Troens makt

Handling

Storbonden Knut Storby har bak sin kones rygg kausjonert for en sambygding som går konkurs. Storby kvier seg for å innrømme for sin kone at han nok en gang har kausjonert, men hun har fått nyss om konkursen, og konfronterer sin husbond om at den konkursrammede påstår at han har Storby sin underskrift på en kausjonserklæring. Bonden blir ille til mote, og unnlater å kommentere konas beretning. Det oppfatter hun som at historien om underskriften er løgn, og så begynner sneballen å rulle. Bojer beskriver hvordan Knut Storby stadig utsetter å rydde opp i misforståelsen, og hvordan mannen som han har kausjonert for, innbitt kjemper for å få sin ære gjenopprettet. Vi følger de to motpartenes kamp mot reelle og innbilte fiender, og ser hvordan de begge gradvis omdefinerer virkeligheten for å styrke sitt eget selvbilde.
Stor høsthårmygg

Utseende

En middelsstor (lengde 6 – 9 mm), slank, påfallende langbeint hårmygg. Vingene er melkehvite (ikke glassklare som hos liten høsthårmygg) og vingemerket (pterostigma) er blekt og utydelig, særlig hos hannene. Hannen har kropp og bein svarte, bakkroppen på sidene med lange, hvite hår. Bakføttenes første ledd er tykt og ovalt. Hunnen har vanligvis et stort innslag av gulbrunt på forkroppen og beina, med tre svarte striper langs ryggen, men dette kan variere. Larvene er gråhvite med mørkere hodekapsel.

Levevis

Arten påtreffes oftest i skogkanter, lysninger i skogen og hager. Som hos andre hårmygg levere larvene i bakken, der de spiser råtnende plantedeler og trolig også sopp. De bruker ett år på utviklingen. De voksne myggene flyr fra slutten av august til midten av oktober. De kan være aktive i ganske kaldt vær, og flyr også om natten. Denne arten har store bestandssvingninger fra år til år.

Utbredelse

Arten finnes over hele Europa, og videre østover i alle fall til Mongolia. I Norge er den funnet over hele landet, men går bare såvidt over tregrensa i fjellet. Lignende arter finnes i Japan og Nord-Amerika.

Et interessant artsproblem

Stor høsthårmygg ligner sterkt på den beslektede arten liten høsthårmygg (Bibio longipes), men kan skilles på at vingene er melkehvite hos stor høsthårmygg, glassklare hos liten skogshårmygg, at vingemerket er blekt og utydelig hos stor høsthårmygg, mørkt og tydelig hos liten høsthårmygg, og små forskjeller i munndeler, hannens bein og kjønnsorganer. Artene lar esg lett skille i materiale fra Skandinavia og Storbritannia, men i Mellom-Europa ser de to formene ut til å gli over i hverandre. Tilsynelatende er det slik at de to artene er klart skilte i Nord- og Vest-Europa, men ikke i Mellom-Europa. Dette er et eksempel på et såkalt ring-artspar. Et annet slikt eksempel er de to måkeartene gråmåke og sildemåke.
Caritas Sverige

Caritas Sverige er en humanitær bistandsorganisasjon innen Stockholms katolska stift som bedriver utviklingsarbeid, utøver påvirkning i internasjonale rettferdighetsspørsmål og tar del i katastrofebistand. Caritas Sverige inngår i det internasjonale nettverket Caritas Internationalis.
Fabian Hambüchen

Karriere

Hambüchen var den yngste tyske utøveren i Sommer-OL 2004 i Athen og kom på en 7.-plass i svingstang og 8.-plass i lagkonkurransen. Under sommer-OL 2008 i Beijing vant han bronsemedalje i favorittøvelsen svingstang. Fire år senere tok han sølvmedalje i samme øvelse under Sommer-OL 2012 i London. Han har også flere individuelle medaljer fra tyske mesterskap, verdensmesterskap og europamesterskap.  
I 2007 ble Fabian Hambüchen kåret til «Årets tyske idrettsutøver».
Han ble olympisk mester i svingstang under Sommer-OL 2016 i Rio de Janeiro.
London Has Fallen

Handling

Historien er satt til London, hvor den britiske statsministeren har dødd under mystiske omstendigheter, og begravelsen er obligatorisk for ledere i den vestre verden. Det som starter som den mest beskyttede begivenheten på jordkloden, forvandler seg til et dødelig komplott for å ta livet av verdens mektigste ledere og dermed utløse en skremmende visjon for fremtiden. Det eneste håpet for å få stoppet det ligger på skuldrene til president Benjamin Asher av USA (Aaron Eckhart), den formidable lederagenten til Secret Service, Mike Banning (Gerard Butler), og en britisk MI6-agent (Charlotte Riley) som ikke stoler på noen.
Norgesmesterskapet på ski 1920

Hovedlandsrennet (NM) på ski 1920 ble arrangert på Elverum fra 26. til 29. februar 1920. Bare menn deltok.
Acakyra

Utseende

Middelsstore, brokete fargede trebukker, kroppen nokså bred. Antennene er noe over halvparten så lange som kroppen, de indre leddene er forstørrede, de ytre ganske små. Pronotum har en kraftig tann litt bak midten av hver sidekant. Dekkvingene er avsmalnende bakover, gjerne kontrastrikt fargede i rødlig, gult, brunt, svart og hvitt.

Levevis

Larvene lever i død ved.

Utbredelse

Slekten er utbredt i den nordvestlige delen av Sør-Amerika og det sørlige Mellom-Amerika, fra Costa Rica i nord til Peru i sør.
Jonsokkoll

Utbredelse

I Norden er jonsokkoll utbredt i det sørlige Finland, i Sverige opp til Bottenviken, og ellers i Vest-Sverige opp til Vänern.
Jonsokkoll i Norge vokser nord til Troms og har noen forekomster på Varangerhalvøya i Finnmark. Den kan finnes i fjellet i Sør-Norge opp til 1.400 moh., på Hardangervidda opp til 1.130 moh.
Tim Cornelisse

Klubbkarriere

Cornelisse startet sin fotballkarriere med ungdomsfotball i hjemklubben AZ Alkmaar på midten av 1990-tallet, før han sommeren 1997 meldte overgang til TOP Oss. Den påfølgende sesongen spilte han over 30 kamper i Eredivisie før han i 1998 meldte overgang til den belgiske storklubben RSC Anderlecht. Der ble han nesten umiddelbart lånt ut til RKC Waalwijk i hjemlandet for ytterligere kamperfaring.
Etter at utlånsperioden gikk ut hentet RKC Waalwijk han til klubben på permanent basis i 1999, men etter kun én sesong i klubben gikk turen videre til Vitesse sommeren 2000. Her fikk han tillit og spilte om lag 120 seriekamper frem til 2004. Under 2004-sesongen ble han hentet til FC Utrecht, hvor han var med på vinne Johan Cruijff Schaal kort tid etter at han ankom klubben.
Wonderwall Music

Innspilling

Innspillingen av albumet startet i desember 1967 i England. Resten ble spilt inn i januar 1968 i Bombay, India. I India spilte man samtidig også inn instrumentalsporet til Beatles-sangen «The Inner Light», som ble B-siden til «Lady Madonna», den aller siste Beatles-singelen på Parlophone.
Noen av musikerne som står oppført som medvirkende er pseudonymer for George Harrison, Eric Clapton, og Ringo Starr. Harrison er bare kreditert som produsent, arrangør og komponist av albumet. Peter Tork fra The Monkees spilte banjo, men er ukreditert.
Alle sporene er skrevet og komponert av Harrison. Det var det første albumet som ble gitt ut på det nylig grunnlagte plateselskapet Apple Records (et underselskap av the Beatles' selskap Apple Corps), gitt ut i november 1968, noen få uker før The Beatles (White Album). Det ble også det første albumet fra Apple Records som ble slettet, selv om det ble restaurert og gjenutgitt på CD i 1992.
I teksten fra CD-heftet beskriver Harrison innspillingen i England: «I had a regular wind-up stopwatch and I watched the film to 'spot-in' the music with the watch. I wrote the timings down in my book, then I'd go to Abbey Road, make up a piece, record it." While the tracks recorded in England were made on multitrack recording machines and remixing, the Indian portions were recorded live to two-track stereo».

Listeplasseringer

Wonderwall Music kom ikke på noen bestselgerliste i Storbritannia, men nådde 49.-plass i USA tidlig i 1969.

Kulturell betydning

Britpopbandet Oasis, som er kjent for å være påvirket av The Beatles, hadde en stor hit med sangen kalt «Wonderwall» på 1990-tallet. Tittelen på sangen viser til dette albumet.
Humanistisk verdenskongress

Humanistisk verdenskongress er en internasjonal kongress som arrangeres av International Humanist and Ethical Union (IHEU) hvert tredje år på forskjellige steder i verden. Hver kongress arrangeres med en medlemsorganisasjon som vertskap, sammen med IHEUs Executive Committee. Den neste verdenskongressen, Den 18. humanistiske verdenskongress – Humanism and Peace, skal arrangeres av Human-Etisk Forbund (HEF), i Oslo 12. – 14. august 2011. Kongressens hovedtema er Humanisme og Fred.
Formålet med kongressen er å samle humanister fra hele verden til å diskutere felles problemstillinger, utveksle erfaringer og å bli bedre kjent. HEF har vært vertskap for to verdenskongresser tidligere, i henholdsvis 1963 og i 1986. De siste kongressene har vært arrangert i Buffalo, USA (1988), Brussel, Belgia (1990), Amsterdam, Nederland (1992), Mexico by, Mexico (1996), Mumbai, India (1999), Noordweijkerhout, Nederland (2002), Paris, Frankrike (2005) og Washington D.C. (2008). IHEU inviterer sine medlemsorganisasjoner til å søke om å bli vertskap for kongressene. HEFs hovedstyre vedtok å søke for 2011, og på IHEUs generalforsamling sommeren 2007 ble det vedtatt å legge kongressen i 2011 til Norge, i konkurranse med flere andre søkere.
Justisen

Justisen er et serveringssted i Møllergata i Oslo.
Opprinnelig lå det i en murgård på hjørnet av Grubbegata og Pløens gate (nå Eva Kolstads gate), tvers over gaten for Justisdepartementet i Empirekvartalet  og like ved Oslo politikammer i Møllergata 19 og Tinghuset. Beliggenheten gjorde restauranten til et naturlig møtested for jurister og politifolk.
Da huset ble revet i forbindelse med utvidelsen av regjeringskvartalet på 1980-tallet, flyttet Justisen rundt kvartalet til en gammel tregård i Møllergata 15. Gården er en bondehandelsgård i tømmer og utmurt bindingsverk, med sidebygninger og svalganger mot gårdsrommet. Etter restaurering og ombygging til serveringssted åpnet første etasje mot gaten i 1986, uteserveringen i gårdsrommet åpnet i 1988, mens annen etasje ble tatt i bruk som serveringssted i 1993.
Gjennom årene har gården inneholdt håndverksvirksomhet, vognmannsforretning, butikker og boliger. Blant leieboerne var presten, forfatteren og journalisten Ivar Mortensson-Egnund (1857–1934).

Kulturminne

Justisen er et kulturminne og har nummer 86155 i Riksantikvarens kulturminnebase. Der oppgis bygningen til å være fra 1700-tallet.
Bakkantinnene

Handling

Den unge vinguden Dionysos vender tilbake til sin fødeby Theben etter å ha etablert en kult til sin ære i østerlandene. I sitt følge har han et kor av bakkantinner. Hans mor Semele ble mistrodd av sin familie da hun hevdet at Zevs var far til hennes barn, og Dionysos ønsker nå å gjenopprette hennes ære, vise sin guddommelighet, og kreve tilbørlig hengivelse fra thebenerne. Siden vil han underlegge seg hele Hellas. 
I byen hersker Dionysos' fetter Pentheus, mens Dionysos mostre er smittet av guddommelig galskap og bedriver rituell dyrking av den nye guden ute i fjellene. Pentheus avviser den nye troen, arresterer Dionysos, som utgir seg for å være prest i sin egen kult, og forsøker å stoppe de ekstatiske kvinnene. Pentheus' forfølgelse av Dionysosdyrkingen er imidlertid ambivalent, og han kler seg ut som en kvinne for å spionere på kvinnenes ritualer. Kvinnene oppdager ham, og i den tro at han er en løve, river de ham i sønder, lem for lem. Da dette blir oppdaget, drives de fra byen, og Dionysos står tilbake som historiens seierherre.

Dramaet som historisk kilde

Stykket, og særlig dets prolog, er den mest utførlige kilde til kunnskap om Dionysos som kultgud, og om ekstaser, Dionysia, som utspilte seg innenfor de dionysiske mysteriers kult.
Konavle

Historie

Siden 800-tallet var området en del av Dubrovniks besittelser, deretter var det et viktig korndyrkingsområde også for Venezia. ved en bukt lengst vest på sletta ligger middelalderbyen Cavtat (Epidaurum). Det var et viktig dyrkingsområde for hvete i middelalderen og tidlig moderne tid. Elveløpene skaffer vanning til kanalanlegg i landbruket – derav områdets navn Kovavle. 
Mellomkrigstidas politiske skikkelse Frano Supilo var fra Konavle. Under Kroatia-krigen 1991–95 ble området hardt rammet og ødelagt av serbiske og montenegrinske tropper som avanserte mot Dubrovnik. Likevel er kommunen i dag en av de rikeste i hele Kroatia, ikke minst takket være inntekter fra turisme og fra flyplassen.
Grunnkretser i Nord-Odal kommune

Grunnkretser i Nord-Odal kommune er delområder og grunnkretser som seksjonerer Nord-Odal kommune, Hedmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Visekonsulat

Et visekonsulat er et kontor underlagt en ambassade. Sjefen kalles visekonsul. Normalt er visekonsulatet ikke å betrakte som en diplomatisk representasjon. Arbeidsoppgavene er ofte begrenset til konsulære saker som utstedelse av visum og pass, samt bistandssaker.
Visekonsulatene er ofte honorære, på samme måte som konsulatene kan være det.
Jhelum (elv)

Jhelum (hindi: झेलम, kasjmiri: Vyeth, punjabi: ਜੇਹਲਮ, urdu: دریاۓ جہلم) er en elv i Pakistan og India. Elven er den største og vestligste blant de fem elvene som er å finne i Punjab. Det er en av de fem elvene som har gitt Punjab dets navn. Den er ca. 774 km lang og renner gjennom Jhelum-distriktet i Pakistan. Jhelum er en sideelv til Chenab. I Rigvedaen er elven kjent som Vitastā og grekerne fra antikken kalte den Hydaspes.

Beskrivelse

Jhelum dannes fra en kilde på Verinag, lokalisert helt nederst i Pir Panjal-fjellkjeden som strekker seg i den sørøstre delen av Kashmir. Pir Panjal-fjellkjeden er en del av Himalaya. Elven renner gjennom Kashmirdalen, forbi Srinagar Srinagar og Wular-innsjøen før den går over til Pakistan fra den indisk-kontrollerte Kashmir gjennom en dyp og smal fjellkløft. Kishenganga Neelum-elven, som er den største sideelven til Jhelum, løper sammen med Jhelum ved Muzaffarabad. Det samme gjør den nest største sideelven, Kunhar. Kunhar forbinder pakistansk-kontrollerte Kashmir med resten av Pakistan ved hjelp av Kohalabroen øst for Bakote-sirkelen. Denne elven løper deretter sammen med Poonch-elven, og renner til slutt ut i reservoaret til Mangla-demningen i Mirpur-distriktet. Jhelum går inn i Punjab fra Jhelum-distriktet. Videre renner elven gjennom den flatstrakte, pakistanske Punjab, og deler regionen lokalt i to. Elven munner ut i Chenab ved Trimmu, som ligger i Jhang-distriktet. Chenab løper sammen med Sutlej og danner Panjnad-elven, som til slutt løper sammen med Indus ved Mithankot.

Utbygging

En rekke konstruksjoner har blitt bygd i løpet av de siste 100 årene, blant annet for å kontrollere vannmengden og strømmen i elven. Dette har skjedd og skjer gjennom det såkalte Indus Basin-prosjektet, som er et samarbeidsprosjekt mellom India og Pakistan. Mangla-demningen ble gjort ferdig i 1967, og er blant verdens største demninger. I tillegg har det blitt bygget en del demninger i elven, blant annet for å gjøre elven dypere og for å skille ferskvann fra saltvann. Rasul-demningen og Trimmu-demningen, bygget henholdsvis i 1967 og 1939, er to eksempler på slike demninger. Gjennom Rasul-demningen strømmer det 24,000 m³ vann per sekund. Trimmu-demningen har en strøm på 18,000 m³ per sekund. Sistnevnte demning tar også imot vann fra Chenab.
I tillegg til Indus Basin-prosjektet, har det også blitt bygd noen uavhengige kanaler fra og/eller til Jhelum. Øvre Jhelumkanal går fra Mangla til Chenab-elven. Rasul-Qadirabadkanalen går fra Rasul-demningen til Chenab. Chashma-Jhelumkanalen går fra Chashma-demningen i Indus til Jhelum-elven nedenfor Rasul-demningen. Elven nyttes først og fremst til irrigasjonsformål og kraftproduksjon.
Vannet fra Jhelum er allokert til Pakistan under betingelsene av Indus vannavtale fra 1960 India arbeider med et vannkraftprosjekt på en sideelv fra Jhelum for å etablere førstebruksrett på elvevannet over Pakistan i henhold til nevnte vannavtale.
Stormogulen

Stormogulen er den største diamant som noen gang som er funnet i India. Diamanten ble funnet rundt 1650 i Golcondagruvene ved Hyderabad. Den tilhørte stormogulen og fikk navn etter hans tittel.
Diamanten var svakt blågrøn av farge og helt gjennomsiktig. Som råstein veide den om lag 770 karat, mens vekten som slipt var 273 karat. Den var svakt blågrøn og helt gjennomsiktig.
Etter mordet på eieren Nadir sjah i 1747 forsvant diamanten. Den kan senere ha blitt oppdelt. Det er blitt hevdet at Kohinoor- og Orlov-diamanten ble omslipt av Stormogulen.
Len Shustek

Leonard J. Shustek er formann for tillitsvalgte ved Computer History Museum i Mountain View i California. Han tok sin filosofiske doktorgrad ved Stanford University, og ble hjelpeprofessor ved Carnegie Mellon University. I 1979 grunnla han Nestar Systems, og i 1986 grunnla han Network General. I 2003 donerte han 2,5 millioner USD til «Leonard J. Shustek Distinguished Professor of Computer Science Chair» ved New York University Tandon School of Engineering. Han underviste også i informatikk ved Stanford University.
Yeltsin Tejeda

Landslaget

Han ble tatt ut i Costa Ricas tropp til VM i fotball 2018 i Russland.
Han ble tatt ut til Fotball-VM 2014 i Brasil.
Fylkesvei 4150

Fylkesvei 4150 går mellom Loga og Øvre Loga i Flekkefjord kommune. Veien er 1,8 km lang.
Frem til 2019 hadde veien betegnelsen Fylkesvei 936.
Prajñā (buddhistmunk)

Prajñā (tradisjonell kinesisk: 般若三藏 eller 般若, pinyin: Bōrě Sāncáng eller Bō Rě, født 734) var en viktig buddhistmunk fra Gandhara (født i området til det moderne Kabul i Afghanistan).
Han besøkte Tangdynastiets Kina og bidro til flere oversettelser fra sanskrit til kinesisk av viktige mahāyānasūtraer, deriblant avataṃsakasūtraen og hjertesūtraen.